L 197/2
SK
Úradný vestník Európskej únie
7.8.2023
(5)
Spojené kráľovstvo nahlásilo Komisii výskyt ohniska vysokopatogénnej aviárnej influenzy (HPAI) u hydiny v grófstve Kent (Anglicko), ktoré bolo laboratórnou analýzou (RT-PCR) potvrdené 20. júla 2023.
(6)
Okrem toho Spojené štáty nahlásili Komisii výskyt ohniska vysokopatogénnej aviárnej influenzy (HPAI) u hydiny v štáte New York, ktoré bolo laboratórnou analýzou (RT-PCR) potvrdené 25. júla 2023.
(7)
V nadväznosti na tieto nedávne výskyty ohnísk HPAI veterinárne orgány Spojeného kráľovstva a Spojených štátov amerických zriadili v okruhu najmenej 10 km okolo postihnutých zariadení reštrikčné pásma a v záujme kontroly výskytu HPAI a obmedzenia šírenia tejto choroby zaviedli politiku likvidácie zvierat.
(8)
Spojené kráľovstvo a Spojené štáty americké predložili Komisii informácie o epidemiologickej situácii na svojom území, ako aj o opatreniach prijatých na zamedzenie ďalšieho šírenia HPAI.
(9)
Komisia tieto informácie vyhodnotila.
Domnieva sa, že vzhľadom na situáciu týkajúcu sa zdravia zvierat v oblastiach, na ktoré sa vzťahujú obmedzenia zavedené veterinárnymi orgánmi Spojeného kráľovstva a Spojených štátov, by sa mal v záujme ochrany štatútu zdravia zvierat v Únii pozastaviť vstup zásielok hydiny, zárodočných produktov hydiny a čerstvého mäsa z hydiny a pernatej zveri do Únie.
(10)
Kanada, Čile a Spojené štáty americké poskytli aktualizované informácie v súvislosti s epidemiologickou situáciou na svojom území, pokiaľ ide o HPAI, ktorá viedla k pozastaveniu vstupu určitých výrobkov do Únie, ako sa stanovuje v prílohách V a XIV k vykonávaciemu nariadeniu (EÚ) 2021/404.
(11)
Konkrétne Kanada predložila aktualizované informácie o epidemiologickej situácii na svojom území v súvislosti s výskytom dvoch ohnísk HPAI v chovoch hydiny v provincii Britská Kolumbia, ktoré boli potvrdené 28. apríla 2023.
(12)
Okrem toho Čile predložilo aktualizované informácie o epidemiologickej situácii na svojom území v súvislosti s výskytom ohniska HPAI v chove hydiny v regióne Metropolitan, ktoré bolo potvrdené 4. júna 2023.
(13)
Spojené štáty americké navyše predložili aktualizované informácie o epidemiologickej situácii na svojom území v súvislosti s 13 ohniskami HPAI v chovoch hydiny v štátoch Michigan (3), Nebraska (1), New York (1), Severná Dakota (3), Pensylvánia (3), Južná Dakota (1) and Wisconsin (1), ktoré boli potvrdené v období od 8. apríla 2022 do 3. marca 2023.
(14)
Kanada, Čile a Spojené štáty americké takisto predložili informácie o opatreniach, ktoré prijali na zamedzenie ďalšieho šírenia HPAI.
Po výskyte uvedených ohnísk tejto choroby Kanada, Čile a Spojené štáty predovšetkým zaviedli politiku likvidácie zvierat, aby bolo možné kontrolovať a obmedziť šírenie tejto choroby, a po vykonaní politiky likvidácie zvierat v chovoch hydiny, ktoré boli na ich území nakazené, takisto dokončili potrebné čistenie a dezinfekciu.
(15)
Komisia vyhodnotila informácie, ktoré predložili Kanada, Čile a Spojené štáty.
Domnieva, že Kanada, Čile a Spojené štáty poskytli primerané záruky, že situácia v oblasti zdravia zvierat, ktorá viedla k pozastaveniu, už nepredstavuje hrozbu pre zdravie zvierat alebo verejné zdravie v Únii, a že v dôsledku toho by sa mal opätovne povoliť vstup komodít z hydiny do Únie z príslušných pásiem Kanady, Čile a Spojených štátov, z ktorých bol vstup do Únie pozastavený.
(16)
Vzhľadom na súčasnú epidemiologickú situáciu, pokiaľ ide o HPAI v Kanade, Čile, Spojenom kráľovstve a Spojených štátoch, by sa mali prílohy V a XIV k vykonávaciemu nariadeniu (EÚ) 2021/404 zmeniť.